Den palestinske selvstyremyndigheten

**Den palestinske selvstyremyndigheten** (**PA**, tidligere **PNA**) er fra 1994 en delvis autonom styresmakt for deler av området til Staten Palestina, etablert i kjølvannet av Oslo-avtalen og forankret i Kairo-avtalen fra 1994 og Taba-avtalen fra 1996. Myndigheten ledes av president Mahmoud Abbas og hans regjering. Palestinas lovgivende forsamling ble etablert i 1996, siste valg avholdt i 2006. Egen midlertidig grunnlov ble vedtatt i 1997, ratifisert av presidenten i 2002.

Den palestinske selvstyremyndigheten ble innført midlertidig for Gazastripen og deler av Vestbredden som et tiltenkt skritt på veien til en selvstendig palestinsk stat. Etter Kairo-avtalen i 1994, skulle selvstyret omfatte Gazastripen og på Vestbredden byene Jeriko, Betlehem, Jenin, Nablus, Ramallah, Tulkarem og Qualquilia. Siden 1996 har selvstyremyndigheten håndtert siviladministrasjon og sikkerhet i de såkalte A-områdene og siviladministrasjon i B-områdene, mens Israel forbeholdt seg sikkerhetsansvar i B-områdene og siviladministrasjon og sikkerhet i C-områdene. PA leverer skole- og helsetjenester til den palestinske befolkningen i C-området. Øst-Jerusalem ble holdt utenfor avtalen. 

Etter PLOs erklæring av Staten Palestina i 2011, har det vært en viss uklarhet knyttet til i hvilken grad den sammenfaller med Den palestinske selvstyremyndigheten. I 2013 erklærte presidenten navneskifte fra Den palestinske selvstyremyndigheten til Staten Palestina. 
## Historie
De områdene Palestina gjør krav på, Vestbredden, Gazastripen og Øst-Jerusalem, var en del av Det osmanske rike til etter første verdenskrig, da de inngikk i det britisk-styrte Palestinamandatet. Etter opprettelsen av staten Israel og den arabisk-israelske krig i 1948, fikk Jordan kontroll over Vestbredden og Egypt over Gazastripen. I Seksdagerskrigen i 1967 ble områdene okkupert av Israel. De annekterte Øst-Jerusalem i 1980.  

I forbindelse med Oslo-avtalen i 1993 ble Den palestinske selvstyremyndigheten opprettet. Denne var ment å ha midlertidig status, og skulle erstattes med en mer formell regjering når den endelige avtalen var i havn. Senere forsøk på å få i stand en endelig avtale har strandet, senest med Camp David-forhandlingene i 2000.

I januar 1996 avholdt den palestinske befolkningen på Vestbredden og Gaza sitt første demokratiske valg i historien. Yasir Arafat ble valgt til president med klart flertall. Etter hans død i 2004 ble Rawhi Fattuh konstituert. Mahmoud Abbas ble i 2005 valgt til president for den palestinske selvstyremyndigheten.

I 2005 trakk Israel ut sine militære styrker fra Gazastripen og evakuerte bosetningene der.

Hamas vant valget til Palestinas lovgivende forsamling i 2006 og dannet regjering med Ismail Haniyeh som statsminister. Den nye regjeringen ble fordømt internasjonalt fordi Hamas ikke vil anerkjenne Israel. I mars 2007 ble det dannet en samlingsregjering som inkluderte Hamas og Fatah. Samlingsregjeringen brøt sammen i juni 2007, etter kamper mellom Hamas og Fatah som endte med at Hamas tok full kontroll på Gazastripen. President Abbas avskjediget Haniyeh og utnevnte Salam Fayyad som ny statsminister. Fayyads regjering ble anerkjent internasjonalt og av Israel, men Haniyeh gjorde fortsatt krav på å være regjeringssjef frem til sin død 31.07.24 i Teheran. Han ble anerkjent på Gazastripen, men ikke på Vestbredden.  

Abbas' presidentperiode utløp 9. januar 2009. Han har likevel blitt sittende i påvente av at et nytt presidentvalg kan avholdes, Hamas anser imidlertid at han opphørte å være president på denne datoen og at presidenten i Palestinas lovgivende forsamling er rettmessig fungerende president.

## Utdanning
Utdanningsdepartementet tok etter Osloavtalen det overordnede ansvaret for utdanning i de selvstyrte områdene på Gazastripen og Vestbredden, samt for de 150 000 palestinerne som er bosatt i de såkalte C-områdene på Vestbredden under israelsk kontroll. PA driver de fleste grunnskolene men drives av private, inkludert NGO'er, mens UNRWA har beholdt ansvaret for utdanning i flyktningeleirene. Siden 2007 har overordnet ansvar for utdanning på Gaza blitt ivaretatt av administrasjonen der. I skoleåret 2015/16 var 1 053 513 barn i alderen 6–15 år innrullet i 1 285 offentlige skoler, 353 UNRWA-skoler og 316 private skoler. 

## Helse
Helse på vestbredden, inkludert i de områdene som har forblitt under israelsk sivil administrasjon, ligger under Helsedepartementet. Siden 2007 har overordnet ansvar for helse på Gaza blitt ivaretatt av administrasjonen der. 

## Vann
Vannforsyningen i de palestinske områdene kontrolleres av Israel. På palestinsk side er Den palestinske vannmyndigheten. Vestbredden er det tre større grunnvannsreservoarer og overflatevann fra Jordanelven. Vannforsyningen på Gaza er ivaretatt gjennom grunnvann, forsyninger via Israels Nasjonalkanal og desalineringsanlegg. 

## Økonomi

## Geografi
Den palestinske selvstyremyndigheten administrerer til sammen omkring 39 % av Vestbreddens areal unntatt Øst-Jerusalem, mens 61 % forblir under israelsk sivil og militær myndighet.

### Byer
*Betlehem
*Gaza
*Ramallah
*Tulkram
*Qalqilia
*Jenin
*Jeriko
*Nablus
*Rawabi, under bygging

## Se også
*Palestina
*PLO
*De palestinske territoriene
*Midtøsten-konflikten
*Jødedom 
*Samaritansk religion
*Sionisme

## Referanser


## Eksterne lenker
* 
* PNA
* Fellesutvalget for Palestina
* Ungdom For Fritt Palestina
* Palestinakomiteen i Norge
* En portal om den palestinske grunnloven